Urad Republike Slovenije za meroslovje opravlja strokovne, upravne in inšpekcijske naloge na področju nacionalnega meroslovnega sistema, vključno s sistemom na področju potrjevanja skladnosti izdelkov iz plemenitih kovin.Poslanstvo Urada je zavezano k zagotavljanju odlične meroslovne podpore zakonodaji, inovativnosti in konkurenčnosti gospodarstva, varnosti in zdravju državljanov, kakovosti bivanja in varstvu okolja ter zaščiti potrošnikov. Urad je tako odgovoren za vzpostavitev in vodenje nacionalnega meroslovnega sistema, s katerim:

* slovenski državi omogoča prepoznavnost in mednarodno primerljivost merjenj in
* prebivalcem Republike Slovenije zagotavlja ustreznost merjenj na zakonsko določenih področjih.

Na objavljenem delovnem mestu se opravljajo predvsem naloge na področju prepoznavnosti in mednarodne primerljivosti merjenj ter sodelovanja urada v mednarodnih organizacijah s področja meroslovja.

Na Uradu Republike Slovenije za meroslovje se trudimo skrbeti za zadovoljstvo naših zaposlenih tako, da:

* nudimo strokovno zanimivo in osredotočeno tako timsko kot samostojno delo
* omogočamo pridobitev novih znanj in izkušenj ter s tem razvoj tako specifičnih kot tudi interdisciplinarnih znanj in sposobnosti
* pripravimo posamezniku prilagojen program vključitve v delovno okolje
* omogočamo kombinirano opravljanje dela na domu, saj prisegamo na lastno upravljanje s časom in samostojnost pri opravljanju dela tudi s tem, da omogočamo premakljiv delovni čas v okviru veljavnih pravnih predpisov ter da zagotavljamo ravnotežje med službenim in zasebnim časom
* omogočamo nagrajevanje (predvsem v obliki redne delovne uspešnosti)
* omogočamo sodelovanje v mednarodnih organizacijah in udeležbo na zasedanjih teh organizacij
* zagotavljamo optimalen delovni prostor
* skrbimo za pester program Promocije zdravja na delovnem mestu.

Organizacijska kultura Urada Republike Slovenije za meroslovje temelji na predanosti delu in razvoju, integriteti zaposlenih ter zakonitosti delovanja. Pomembno nam je, da v svoje vrste sprejmemo nekoga, ki z veseljem opravlja svoje delo in v delovno okolje vnese pozitivno energijo ter inovativen pristop k delu. Potrebujemo nekoga, ki je vesten, predan delu, visoko motiviran, samoiniciativen in željan zasledovati postavljene cilje ter skrbeti za svoj in uradov stalen strokovni razvoj.

Lepo vabljeni k prijavi vsi, ki se prepoznate kot prava oseba za opisano delo.